नाली ते कीड़े (1971) क्हानी च जीने दी कैद भोगदी नारी-आशा अज्जै दे समाजक ढांचे अग्गें इक गम्भीर सोआल बनियै खड़ोंदी ऐ। आशा पढ़ी-लिखी दी कम्म-काजी कुड़ी ऐ। उसदा भ्राऽ नौकरी परा सस्पैंड होए दा ऐ ते उसदे बाबू जी रटैर होई चुके दे न। इसलेई घ्रिस्ती दी गड्डी आशा दी तनखाही दे स्हारै चलदी ऐ। ओह् दफ्तरै च पुरश साथियें दे ब्यहार कारण बी परेशान होंदी ऐ ते घरै आह्लें गी ओह्दे कोलीगज़ दा घर औना-जाना बी पसिंद नेईं औंदा। इ’यां ओह् चक्की दे द’ऊं पुड़े बशकार प्होंदी रौंहदी ऐ। उसी ते ओह्दी भावनाएं गी कोई बी नेईं समझदा। ओह् अपना घर बसाना चांह्दी ऐ पर घरैआह्ले अपनी जरूरतें मुजब ओह्दी तांह्गें गी टालदे रौंह्दे न। इ’यां क्हानी च भामें सारे जख्म आशा दे हिस्सै गै औंदे न पर लेखक ने एह् सोआल पुट्टे दा ऐ जे अज्ज सब किश करी सकने च समर्थ होने दे बावजूद बी नारी दे हक्क-हकूक सुरक्षत नेईं हैन, ओह्दी तांह्गें-खुशियें दी कोई कदर नेईं--की? इस स्थिति दा जिम्मेवार कु’न जवाब बी क्हानी च मजूद ऐ जे एह् पूरा समाज इसदा जिम्मेवार ऐ, जिसदी शुरूआत ते दारोमदार मता घरै दे सदस्यें पर ऐ।